|  |  |
| --- | --- |
|  |  |
| **Република** Србија**МИНИСТАРСТВО ЗА ЉУДСКА** **И МАЊИНСКА ПРАВА И ДРУШТВЕНИ ДИЈАЛОГ** | **Република Србија****МИНИСТАРСТВО****ЗАШТИТЕ ЖИВОТНЕ СРЕДИНЕ** |
|  |  |

На основу члана 12. Закона о министарствима („Службени гласник РС”, број 128/20 и 116/22) и на основу Закључка о усвајању Смерница за укључивање организација цивилног друштва у радне групе за израду предлога докумената јавних политика и нацрта, односно предлога прописа („Службени гласник РС”, број 8/20 и 107/21)

Министарство за људска и мањинска права и друштвени дијалог у сарадњи са Министарством заштите животне средине упућује

**Ј А В Н И П О З И В**

**организацијама цивилног друштва за чланство у Радној групи за израду Стратегије за примену Конвенције о доступности информација, учешћу јавности у доношењу одлука и праву на правну заштиту у питањима животне средине (Архуска конвенција) са Акционим планом**

**I ПРЕДМЕТ ЈАВНОГ ПОЗИВА**

Министарство заштите животне средине је започело израду Стратегије за примену Конвенције о доступности информација, учешћу јавности у доношењу одлука и праву на правну заштиту у питањима животне средине (у даљем тексту: Архуска конвенција)са Акционим планом (у даљем тексту: Стратегија), уз подршку Мисије Организације за европску безбедност и сарадњу (ОЕБС) у Србији, у циљу потпуног остваривање стандарда у области људских права и животне средине садржаних у три кључна стуба Архуске конвенције који се односе на: **право на доступност информација о животној средини**, **право на учешће јавности у доношењу одлука у питањима животне средине,** **право на** **правну заштиту у питањима животне средине.** Група експерата коју је ангажовала Мисија ОЕБС-а је у току 2022. године припремила Полазне основе за израду Стратегије. У циљу израде Стратегије, планирано jе формирање Радне групе која ће бити сачињена од представника органа јавне управе, независних државних органа, представника правосудних органа, академске заједнице и представника цивилног друштва.

Задатак Радне групе је прибављање потребних секторских података и информација од значаја за израду Стратегије, идентификација могућности, временског оквира и конкретних мера и активности у области доступности информација о животној средини, учешћа јавности у доношењу одлука у питањима животне средине и права на правну заштиту у питањима животне средине, као и мишљење у погледу одрживости предложених мера.

**II ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ**

1. Циљ овог јавног позива је да се кроз јаван и транспарентан процес изврши избор до осам **(8)** организација цивилног друштва чији ће представници учествовати у Радној групи за израду Стратегије.

2. Јавни позив намењен је организацијама цивилног друштва које делују **у области заштите животне средине, a посебно у области Архуске конвенције (доступности информација о животној средини, учешћа јавности у доношењу одлука у питањима животне средине, права на правну заштиту у питањима животне средине, промовисања еколошког образовања и еколошке свести код јавности, учешћа јавности у доношењу одлука везаних за генетички модификоване организме у животној средини, заштите људских права лица која остварују своја права у складу са одредбама Конвенције).**

3. **Право учешћа** на Јавном позиву имају организације цивилног друштва, основане и регистроване сагласно позитивним прописима Републике Србије које делују у областима утврђеним овим јавним позивом.

**III КРИТЕРИЈУМИ**

Оргaнизaциjе цивилнoг друштвa које се кандидују морају испуњавати следеће критеријуме:

* 1. да су **уписaне у рeгистaр нajмaњe 3 (три) године** прe oбjaвљивaњa oвoг jaвнoг пoзивa;
	2. да **актом о оснивању или статутом имају утврђене циљеве** у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ)[[1]](#footnote-1);
	3. да поседују **пројектно искуство и експертизу** у областима наведеним у тачки II јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ) у последње 3 ( **три) године**;
	4. да представник кога организација предлаже за кандидата за чланство и заменика кандидата у радној групи за израду Стратегије **није функционер или државни службеник**;
	5. *пожељно* је да поседују **претходно искуство у раду радних група и других радних и саветодавних тела** које формирају органи државне и покрајинске управе и локалне самоуправе.**[[2]](#footnote-2)**
	6. *пожељно* је да поседују **искуство у сарадњи са организацијама цивилног друштва кроз активна чланства у мрежама или другим асоцијацијама организација цивилног друштва**;
	7. *пожељно* је да поседују **релевантно искуство за укључивање различитих циљних група (а посебно осетљивих група)**.

У циљу **подстицања равномерне територијалне заступљености организација цивилног друштва** у процесу селекције додатно ће се вредновати пријаве организација цивилног друштва са седиштем изван главног града. Наведено опредељење представља искључиво **меру афирмативне акције** и ни на који начин није усмерено на дискриминацију подносилаца пријава који не спадају у наведену категорију.

**IV ДОКУМЕНТАЦИЈА КОЈА СЕ ДОСТАВЉА**

Oрганизације цивилног друштва дужне су да доставе **следеће доказе на српском језику:**

* **попуњен Пријавни формулар** (*Анекс 1 – Пријавни формулар*);
* **попуњен образац о реализованим пројектима** у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последње 3 (три) године** (*Анекс 2 – Образац о реализованим пројектима)*; и
* **попуњен образац о** **публикацијама** (анализе, истраживања и сл.) које је организација објавила у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последње 3 (три) године** (*Анекс 3 – Образац о објављеним публикацијама*);
* **Изјаву о одсуству сукоба интереса** да представник кога организација предлаже за кандидата за чланство у Радној групи за израду Стратегије није функционер или државни службеник у органу државне управе, служби Владе или јавној агенцији, односно функционер или службеник у органу аутономне покрајине или јединице локалне самоуправе, потписану од стране предложеног члана и заменика члана (*Анекс 4 – Изјава о одсуству сукоба интереса*);
* *пожељно* је доставити **доказ о чланству у мрежи или другој асоцијацији организација цивилног друштва** (*доставити референцу која документује чланство односно уговор, меморандум о сарадњи, потврду мреже или друге асоцијације и сл.);*
* *пожељно* је доставити **податке о искуству у раду радних група и других радних и саветодавних тела** које формирају органи јавне управе (*списак радних/саветодавних тела у којима је организација учествовала, орган који је основао и година оснивања.*).

**Неће се разматрати:** непотпуне пријаве (пријаве које не садрже сву потребну документацију); неблаговремене пријаве (пријаве које не пристигну у предвиђеном року); пријаве поднете супротно одредбама датим у условима учешћа на Јавном конкурсу; пријаве које садрже друге недостатке због којих није могуће вредновање према задатим критеријумима.

**V РОК И НАЧИН ПОДНОШЕЊА ПРИЈАВЕ**

**Рoк зa пoднoшeњe траје од 01. 08. 2023. године до 01. 09. 2023. године.**

Заинтересоване организације цивилног друштва дужне су да своје пријаве заједно са припадајућом документацијом из тачке IV Јавног позива (ДОКУМЕНТАЦИЈА КОЈА СЕ ДОСТАВЉА) у назначеном року доставе **искључиво** **електронским путем на имејл адресу** **sek.scd@minljmpdd.gov.rs**сa насловом:,,Чланство у Радној групи за израду Стратегије за примену Архуске конвенције”.

**VI ПОСТУПАК ИЗБОРА**

За потребе припреме и спровођења поступка избора, као и самог Јавног позива, формирана је Комисија за избор организација цивилног друштва за чланство Радној групи за израду Стратегије за примену Конвенције о доступности информација, учешћу јавности у доношењу одлука и праву на правну заштиту у питањима животне средине (Архуска конвенција), која је састављена од представника Министарства за људска и мањинска права и друштвени дијалог и Министарства заштите животне средине.

Формирана Комисија дужна је да најкасније у року од 30 радних дана од дана истека рока за подношење пријава донесе Предлог представника цивилног друштва за чланство у Радној групи за израду Стратегије за примену Конвенције о доступности информација, учешћу јавности у доношењу одлука и праву на правну заштиту у питањима животне средине (Архуска конвенција) са Акционим планом (у даљем тексту: Предлог).

Предлог, као и сам Јавни позив, биће објављен на званичним интернет страницама Министарства за људска и мањинска права и друштвени дијалог [www.minljmpdd.gov.rs](http://www.minljmpdd.gov.rs) и Министарства заштите животне средине [www.ekologija.gov.rs](http://www.ekologija.gov.rs) и достављен подносиоцима пријава на Јавни позив електронским путем.

Евентуална питања око поступка подношења пријава могу се упутити Министарству за људска и мањинска права и друштвени дијалог, на е-mail адресу sek.scd@minljmpdd.gov.rs или телефоном на 011/313-09-72.

**VI ДОДАТНЕ ИНФОРМАЦИЈЕ**

1. Министарство заштите животне средине и Министарствo за људска и мањинска права и друштвени дијалог нису у могућности да изабраним представницима организација цивилног друштва обезбеде накнаду за рад нити да сносе трошкове њиховог доласка и одласка са састанака.
2. Обрасци које је обавезно доставити, као и додатне информације за њихово попуњавање налазе се у оквиру следећих докумената:
3. Анекс 1 – Пријавни формулар
4. Анекс 2 – Образац о реализованим пројектима
5. Анекс 3 – Образац о објављеним публикацијама и
6. Анекс 4 – Изјава о одсуству сукоба интереса.
1. Испуњеност критеријума 1. и 2. дефинисаних тачком III Јавног позива (КРИТЕРИЈУМИ) провериће Комисија увидом у регистре које води Агенција за привредне регистре. [↑](#footnote-ref-1)
2. Критеријуми 5., 6. и 7. означени као „пожељно“ нису елиминационог карактера, већ ће се додатно вредновати у процесу селекције. [↑](#footnote-ref-2)